Tansania / Sarkoidoosin hoito Tansaniassa

Tanzania / Treatment of sarcoidosis in Tanzania

**Kysymykset**

1. Onko sarkoidoosiin (D86.2) saatavilla tutkimuksia ja hoitoa Tansaniassa?
2. Onko sarkoidoosiin saatavilla lääkitystä (vaikuttava aine prednisoloni) Tansaniassa?
3. Minkälaisia perus- ja erikoissairaanhoidon palveluita on saatavilla Tansaniassa?

***Questions***

1. Is treatment available for sarcoidosis (D86.2) in Tanzania?
2. Is medication (active ingredient prednisolone) for sarcoidosis available in Tanzania?
3. What kind of primary and specialized medical care services are available in Tanzania?

## Onko sarkoidoosiin (D86.2) saatavilla tutkimuksia ja hoitoa Tansaniassa?

**Yleistä Tansaniasta**

Tansania (engl. The United Republic of Tanzania) on Tansanian manneralueesta ja Sansibarin saaresta muodostettu tasavalta. Näistä molemmilla on oma terveysministeriönsä ja hallinnollinen rakenteensa omine toimintaohjelmineen. Vuonna 2021 Tansanian arvioidusta 61,4 miljoonaisesta väestöstä noin 1,7 miljoonaa asui Sansibarilla[[1]](#footnote-1) ja loput manneralueella. Tässä kyselyvastauksessa käsitellään pääasiassa vain Tansanian manneralueen terveydenhuoltoa.

**Sarkoidoosin tutkimukset ja hoito**

Suomalaisen Lääkäriseura Duocedimin Terveyskirjasto -verkkosivuilla[[2]](#footnote-2) ja Hengitysliiton verkkosivuilla[[3]](#footnote-3) on lisätietoja sarkoidoosista.

Euroopan turvapaikkavirasto EUAA:n alaisuudessa toimivan lääketieteellistä lähtömaatietoa välittävän MedCOI-palvelun[[4]](#footnote-4) antaman tiedon mukaan pääkaupunki Dar Es Salaamissa Muhimbili National Hospital -sairaalassa (verkkosivut <http://www.mnh.or.tz/>[[5]](#footnote-5)) on saatavana seuraavia hoitoja ja diagnostisia menetelmiä keuhkosairauksien[[6]](#footnote-6) kuten sarkoidoosin tutkimiseksi:

* Keuhkosairauksien erikoislääkärin (pulmonologin) avo- ja sairaalahoitoa ja seurantaa
* Sisätautilääkärin avo- ja sairaalahoitoa ja seurantaa
* Röntgenkuvauksia
* MRI-kuvantamista
* Tietokonetomografiaa (engl. CT Scan)
* Keuhkojen hengitystilavuuden mittauksia (spirometria)
* Keuhkoputkien tähystystä (bronkoskopia)
* Veren happipitoisuuden mittaaminen (engl. pulse oximetry)
* Ysköksen sivelymikroskopiaa tuberkuloosin selvittämiseksi
* PCR-testejä tuberkuloosin selvittämiseksi
* mykobakteeriviljelyä tuberkuloosin selvittämiseksi

Lisäksi Dar Es Salaamissa The Aga Khan Hospital -sairaalassa (verkkosivut <https://www.agakhanhospitals.org/en/dar-es-salaam>) on saatavana tuberkuloosispesialistin avo- ja sairaalahoitoa ja seurantaa.[[7]](#footnote-7)

## Onko lääkitystä (vaikuttava aine prednisoloni) sarkoidoosiin saatavilla Tansaniassa?

Duocedimin Terveyskirjasto -verkkosivuilla on lisätietoja Prednisolon -nimellä myytävästä, vaikuttavaa ainetta prednisolonia sisältävästä kortikosteroidista.[[8]](#footnote-8)

MedCOI-palvelun välittämän tiedon mukaan Dar Es Salaamissa London Health Center Pharmacy -apteekissa (verkkosivut <https://www.lhc.co.tz/>) on saatavana immunosuppressantteihin luokiteltavaa prednisolonia. Kyseisestä apteekista on saatavana myös seuraavia vaihtoehtoisia immunosuppressantteja: atsatiopriini, metotreksaatti, metyyliprednisoloni. Sen sijaan vaihtoehtoista immunosuppressanttia prednisonia ei ole saatavana. Asiaa on tiedusteltu em. London Health Center Pharmacy -apteekista ja IST Clinic Pharmacy -apteekista (verkkosivut <https://www.istclinic.com/>).[[9]](#footnote-9)

MedCOI-palvelu välitti tietoa myös tuberkuloosilääkkeiden saatavuudesta Tansaniassa.[[10]](#footnote-10)

## Minkälaisia perus- ja erikoissairaanhoidon palveluita on saatavilla Tansaniassa?

Maailman terveysjärjestö WHO:n päiväämättömillä verkkosivuilla kuvataan Tansanian terveydenhuoltoa. Terveydenhuollon rahoituksesta on tullut keskeinen kysymys Tansaniassa, kun hallitus pyrkii parantamaan terveydenhuoltojärjestelmää ja poliittisissa keskusteluissa pohditaan sitä, miten tarvittavat varat kerättäisiin, miten rahat tulisi jakaa ja miten niitä olisi käytettävä väestön tarvitsemien palvelujen ja ohjelmien tarjoamiseen. Menojen taso ei edelleenkään riitä varmistamaan perus- ja välttämättömien terveyspalvelujen tasapuolista saatavuutta. Nykyiset terveydenhuollon rahoitusvaihtoehdot eivät tarjoa tehokkaasti sosiaaliturvaa. Hallitus on huolissaan sen varmistamisesta, että terveydenhuollon käytettävissä olevia resursseja käytettäisiin tehokkaasti ja että ne jaettaisiin tasapuolisesti, mutta sekä maaseutu- ja kaupunkialueiden että sukupuolten välillä on monessa suhteessa edelleen eroja palvelujen saatavuudessa. Terveydenhuollon rahoitus nojaa vahvasti asiakkaiden itsensä maksamiin maksuihin, mikä aiheuttaa suuria, joskus katastrofaalisia taloudellisia rasitteita kotitalouksille, jotka voivat ajautua köyhyyteen. Lisäksi tarve suorittaa tällaisia maksuja estää ihmisiä, erityisesti köyhiä, saamasta tarvittavaa hoitoa. WHO tukee terveydenhuollon reformia Tansaniassa.[[11]](#footnote-11)

WHO:n vuonna 2022 julkaisemassa, vuosia 2022-2027 koskevassa yhteistyöstrategia-asiakirjassa todetaan, että Tansanian terveydenhuollon maantieteellinen saatavuus on parantunut, ja Tansania on investoinut terveydenhuollon infrastruktuuriin. Terveydenhuollon työntekijöistä on kuitenkin pulaa ja heidän ammattitaitonsa on usein riittämätöntä ja ammattitaitoista henkilökuntaa on epätasaisesti maan eri osissa. Terveyspalvelujen saatavuutta rajoittavat taloudelliset esteet. Kaikkein haavoittuvimmassa asemassa olevat ihmiset voivat helposti vajota köyhyyteen suurten terveydenhuoltokustannusten takia. Tästä syystä Tansanialla on pitkän aikavälin tavoitteena koko väestön kattava perusterveydenhuolto (Universal Health Coverage, UHC[[12]](#footnote-12)), joka sisältää tietyt vähimmäispalvelut.[[13]](#footnote-13)

Vuonna 2020 Tansania käytti 2,6 % BKT:stään terveydenhuoltoon, kun tavoitteena on käyttää siihen 6 %.[[14]](#footnote-14) Vuonna 2018 Tansaniassa oli 0,05 lääkäriä / 1000 asukasta ja 0,7 vuodepaikkaa sairaaloissa / 1000 asukasta.[[15]](#footnote-15) (vrt. Suomi 4,64 ja 3,6[[16]](#footnote-16)). Lapsikuolleisuus on Tansaniassa suurta: lapsista kuolee ennen ensimmäistä ikävuottaan 34,74 /1000 elävänä syntynyttä lasta.[[17]](#footnote-17)

Bertelsmann Stiftung -säätiön raportin (tarkastelujakso 1.2.2019–31.1.2021) mukaan Tansanian hallinto tarjoaa kansalaisilleen yleensä vain kaikkein yksinkertaisimmat peruspalvelut. Perusterveydenhuollon palveluja on myös maaseudulla, mutta toimipisteistä puuttuu usein välttämättömiä lääkkeitä ja pätevästä henkilökunnasta on pulaa. Vain noin 50 %:lla väestöstä on käytettävissä puhdasta vettä ja vain 15 %:lla on käytössään asianmukaiset saniteettitilat. Oppimis- ja opetusympäristöt sekä koulutuksen laatu ovat huonotasoisia. Sosiaalinen syrjäytyminen on Tansaniassa laaja-alaista ja rakenteellisesti juurtunutta. Kaupunki- ja maaseutualueiden välillä on jyrkkä kuilu samoin kuin läntisten ja köyhien alueiden ja paremmassa asemassa olevien itäisten alueiden välillä. Vuonna 2018 julkaistun Tansanian manneralueen köyhyyden arviointiraportin mukaan äärimmäistä köyhyyttä on vähemmän kaupunkialueilla kuin maaseudulla. Lisäksi terveydenhuollon, koulutuksen, veden, sanitaation ja informaation saatavuus on parempaa kaupunkialueilla.[[18]](#footnote-18)

WHO toteaa köyhyyden vähentyneen Tansaniassa viimeisen noin 20 vuoden aikana. Vuonna 2000 köyhiä oli 86 % väestöstä, vuonna 2018 noin 28 %. Maailmanpankin laskelmien mukaan bruttokansantuote (BKT)/asukas nousi vuoden 2018 1020 USD:sta 1080 USD:iin vuonna 2019 ja Tansania ylitti rajan alemman keskitulon maaksi.[[19]](#footnote-19) Vuonna 2021 BKT/asukas oli arviolta 2600 USD[[20]](#footnote-20) (vrt. Suomi 48 800 USD[[21]](#footnote-21)).

Suurimmalle osalle ihmisistä suku on merkittävin sosiaalinen turvaverkko. Koska suurin osa väestöstä on köyhiä, epäviralliset, köyhien keskinäiset verkostot voivat tarjota vain perusapua. Tansaniassa on olemassa yksityinen ja julkinen sosiaaliturvajärjestelmä (esim. sairausvakuutus ja eläkerahastot), mutta ne kattavat pääasiassa vain suhteellisen pienen osan väestöstä. Tämä pieni vakuutettujen väestönosa muodostuu ihmisistä, jotka työskentelevät virallisella sektorilla. Vuoden 2019 lopulla kansallisen sairausvakuutuskassan (National Health Insurance Fund, NHIF) jäsenyys kattoi 9 % väestöstä. Marraskuussa 2019 hallitus käynnisti kolme uutta edullista terveysjärjestelmää, joiden tarkoituksena on tavoittaa sellaiset ihmiset, joilla ei ole työtä virallisella sektorilla. Parlamentin terveysvaliokunta piti kuitenkin jäsenmaksuja liian korkeina köyhälle enemmistölle. Lisäksi valiokunnan jäsenet kritisoivat sitä, että monia terveysriskejä ei katettu näissä järjestelmissä. Vaikka muitakin sosiaaliturvan muotoja on olemassa (kuten yhteisöjen terveysrahastoja), väestön vähävarainen enemmistö on kuitenkin riippuvainen pääasiassa epävirallisista verkostoista sosiaalisten ja terveydenhoitoon liittyvien kustannusriskien kattamiseksi. Virallistenkin turvaverkkojen tarjoama turva on riittämätön. Eläkkeet ovat hyvin pieniä, ja useimmilla valtion sairaaloilla on vaikeuksia tarjota välttämättömiä palveluja. Hallitus tukee julkista terveydenhuoltojärjestelmää, mutta järjestelmä on huonosti varustettu lukuun ottamatta hyvin harvoja kansallisia sairaaloita.[[22]](#footnote-22)

Em. kansallisen sairausvakuutuskassan (NHIF), johon Bertelsmann Stiftung -säätiön mukaan kuului vuonna 2019 vain 9 % väestöstä[[23]](#footnote-23), verkkosivuilla on tietoa eduista, joita kassa tarjoaa siihen kuuluville.[[24]](#footnote-24)

Tansanian terveysministeriön ylläpitämältä HFR (Health Facility Registry) -verkkosivulta on löydettävissä Tansanian eri maakunnissa sijaitsevat terveydenhuollon toimipisteet. Sivuston mukaan Tansaniassa on esimerkiksi 1220 laboratoriota, yksi kansallinen sairaala (em. Muhimbili National Hospital), 996 terveyskeskusta, 843 terveysklinikkaa ja 7402 apteekkia[[25]](#footnote-25).[[26]](#footnote-26) Elokuussa 2022 Health Economics -lehdessä julkaistuun tutkimusartikkeliin on koottu HFR:stä saatavaa dataa. HFR:ssä ilmoitetuista toimipisteistä 75 % on julkisia ja loput yksityisiä. Yli 84 % toimipisteistä on apteekkeja. Toimipisteitä on eri puolilla maata, mutta niitä on kuitenkin keskitetty tietyille alueille kuten Dar Es Salaamiin, Dodomaan, Tangaan ja Morogoroon. Erityisen vähän niitä on Katavissa, Geitassa ja saarilla. Väestöön suhteutettuna terveydenhuollon toimipisteitä on eniten Dodomassa, Morogorossa ja Kilimanjarolla (yli 23 toimipistettä / 100 000 asukasta) ja vähiten Katavissa, Geitassa, Simiyussa ja Shinyangassa (alle 10 toimipistettä / 100 000 asukasta). Sairaaloita, klinikoita ja laboratorioita on etenkin pääkaupunki Dar Es Salaamissa.[[27]](#footnote-27)

Daily News uutisoi syyskuussa 2022 Sansibarin olevan valmis koko väestön kattavan terveysvakuutuksen (UNI, Universal Health Insurance) käyttöönottoon. Sillä turvattaisiin terveyspalvelut kaikille saarelaisille heidän taloudellisesta tilanteestaan riippumatta. Terveysministeri Nassor Mazruin mukaan suurimmalla osalla väestöstä ei ole tällä hetkellä varaa maksaa terveyspalveluistaan. Vaikka Sansibarin terveyspalvelut muuttuisivat ilmaisiksi kaikille, on palvelujen laatu huono monissa julkisissa perusterveydenhuollon laitoksissa. Huono laatu näkyy esimerkiksi korkeana äitiys- ja alle 5-vuotiaiden lasten kuolleisuutena. Sansibarin hallinto tekee yhteistyötä PharmAccess -kansalaisjärjestön ja muiden tahojen kanssa kattavien terveyspalvelujen ”unelman” saavuttamiseksi. PharmAccessin johtaja Faiza Abbas pitää epärealistisena sitä, että hallitus tarjoaisi laadukasta ja tasapuolista lääketieteellistä hoitoa kaikille 1,7 miljoonalle saarelaiselle.[[28]](#footnote-28)

Tansanian manneralueella neuvottelut koko väestön kattavan, kohtuuhintaisen terveydenhuollon (UHC) käynnistämiseksi ovat edelleen kesken. Asiaa käsittelevässä, tammikuussa 2023 julkaistussa uutisessa mainitaan (Tansanian länsiosassa sijaitsevassa Shinyangassa[[29]](#footnote-29)) Shinyanga Regional Referral Hospital -aluesairaalan olevan valmis. Tansanian varapresidentti Philip Mpangon mukaan sairaalan perustaminen on osa hallinnon pyrkimystä tuoda erikoissairaanhoitoa lähemmäs asukkaita. Sairaalaan on asennettu mm. tietokonetomografialaite (CT Scan) ja röntgenlaite, jotta potilaiden ei tarvitsisi matkustaa (vajaan 200 km:n päässä sijaitsevaan[[30]](#footnote-30)) Bugandoon tai (edellä mainittuun, linnuntietä noin 740 km:n päässä sijaitsevaan[[31]](#footnote-31)) Muhimbilin sairaalaan asti näitä tutkimuksia saadakseen. Varapresidentti Mpango kehotti korruption ehkäisy- ja torjuntavirastoa (Prevention and Combating of Corruption Bureau, PCCB) varmistamaan, että Shinyangan alueella potilailta lahjuksia vaativat terveydenhuollon työntekijät saatetaan oikeudelliseen edesvastuuseen. Lisäksi hän ohjeisti turvallisuuselimiä seuraamaan ja tunnistamaan henkilöitä, jotka varastavat lääkkeitä sairaaloista ja terveyskeskuksista.[[32]](#footnote-32)

Tansanialla on suunnitelmissa sponsoroida noin 130:lle terveydenhoitoalan työntekijälle erikoistumiskoulutusta ulkomailla, koska erikoisalojen osaajista on pulaa. Varaterveysministerin mukaan (Tansanian rannikolla Dar Es Salaamin eteläpuolella sijaitsevalla laajalla[[33]](#footnote-33)) Lindin alueella on vain 5 erikoislääkäriä ja 7 muuta on parhaillaan erikoistumassa.[[34]](#footnote-34)

Tansanian terveysministeriö allekirjoitti yhteisymmärryspöytäkirjan lokakuussa 2020 egyptiläisen Alameda Healthcare Group -yrityksen[[35]](#footnote-35) kanssa terveydenhoitoalan kehittämiseksi. Tansanialla on vastaavia sopimuksia myös kuuden muun valtion kanssa. Hallituksen tavoitteena on tehdä Tansaniasta terveydenhoitoalan erityisosaajien huippuosaamiskeskus, joka houkuttelee potilaita ulkomailta terveysturisteiksi Tansaniaan. Samalla tansanialaisten tarve hakea terveydenhoitoa ulkomailta vähenee.[[36]](#footnote-36)

## Lähteet

Bertelsmann Stiftung 23.2.2022. *BTI 2022 Country Report – Tanzania.* <https://bti-project.org/fileadmin/api/content/en/downloads/reports/country_report_2022_TZA.pdf> (käyty 17.1.2023).

CIA (Central Intelligence Agency) World Factbook 17.1.2023. *Tanzania.* <https://www.cia.gov/the-world-factbook/countries/tanzania/#economy> (käyty 19.1.2023).

Daily News / Giliard, Sauli 3.11.2022. *Tanzania plans to send 130 doctors abroad.* <https://dailynews.co.tz/tanzania-plans-to-send-130-doctors-abroad/> (käyty 20.1.2023).

Daily News / Kumkana, Sophia 20.1.2023. *UHC to consider citizens’ interests – Mpango.* <https://dailynews.co.tz/uhc-to-consider-citizens-interests-mpango/> (käyty 20.1.2023).

Daily News / Masato, Masato 29.9.2022. *Zanzibar ready for universal health insurance*. <https://dailynews.co.tz/zanzibar-ready-for-universal-health-insurance/> (käyty 19.1.2023).

Daily News / Mtema, Nelly 21.10.2022. *Medical tourism drive gets fresh impetus.* <https://dailynews.co.tz/medical-tourism-drive-gets-fresh-impetus/> (käyty 20.1.2023).

Durizzo, Kathrin & Harttgen, Kenneth & Tediosi, Fabrizio & Sahu, Maitreyi & Kuwawenaruwa, August & Salari, Paola & Günther, Isabel 7.8.2022. ”Toward mandatory health insurance in low-income countries? An analysis of claims data in Tanzania”. *Health Economics*, Vol. 31, issue 10, s. 2187-2207. <https://onlinelibrary.wiley.com/doi/full/10.1002/hec.4568#hec4568-bib-0091> (käyty 19.1.2023).

EUAA (European Union Asylum Agency) / MedCOI / International SOS 11.1.2023. *AVA 16440.* Saatavilla MedCOI-tietokannassa [edellyttää kirjautumista] (käyty 17.1.2023).

Hengitysliitto [päiväämätön]. *Sarkoidoosi.* <https://www.hengitysliitto.fi/wp-content/uploads/2021/05/Sarkoidoosi_saavutettava.pdf> (käyty 17.1.2023).

Ministry of Health [päiväämätön]. *HFR – Health Facility Registry.* <https://hfrs.moh.go.tz/web/index.php> (käyty 17.1.2023).

Muhimbili National Hospital [päiväämätön]. [otsikoimaton aloitussivu]. <http://www.mnh.or.tz/> (käyty 17.1.2023).

National Health Insurance Fund [päiväämätön]. *Benefit Package.* <https://www.nhif.or.tz/pages/benefit-package-1#gsc.tab=0> (käyty 17.1.2023).

Terveyskirjasto

2.6.2022. *Sarkoidoosi.* <https://www.terveyskirjasto.fi/dlk00075/sarkoidoosi?q=D86.2> (käyty 28.12.2022).

8.11.2021. *Prednisolon.* <https://www.terveyskirjasto.fi/far05503/prednisolon?q=prednisoloni> (käyty 28.12.2022).

UNHCR (United Nations High Commissioner for Refugees) 17.11.2020. *United Republic of Tanzania. Administrative Map* [kartta]. <https://data.unhcr.org/en/documents/details/86831> (käyty 18.1.2023).

WHO (World Health Organization)

2022. *Country Cooperation Strategy. United Republic of Tanzania. 2022–2027.* <https://www.afro.who.int/sites/default/files/2022-04/CCS%20Tanzania.pdf> (käyty 28.12.2022).

2010. *The world health report: health systems financing: the path to universal coverage.* <https://apps.who.int/iris/bitstream/handle/10665/44371/9789241564021_eng.pdf?sequence=1&isAllowed=y> (käyty 28.12.2022).

[päiväämätön]. *United Republic of Tanzania Health topics.* <https://www.afro.who.int/countries/880/health-topics> (käyty 17.1.2023).

WHO (World Health Organization) / GHO (Global Health Observatory) [päiväämätön]. *United Republic of Tanzania.* <https://www.who.int/data/gho/data/countries/country-details/GHO/united-republic-of-tanzania?countryProfileId=40f06adc-047c-435c-b576-ebd4da789bb2> (käyty 17.1.2023).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. WHO 2022, s. 3. [↑](#footnote-ref-1)
2. Terveyskirjasto 2.6.2022. [↑](#footnote-ref-2)
3. Hengitysliitto [päiväämätön]. [↑](#footnote-ref-3)
4. Lisätietoja MedCOI:sta <https://euaa.europa.eu/country-origin-information> (käyty 18.1.2023). [↑](#footnote-ref-4)
5. Muhimbili National Hospital [päiväämätön]. [↑](#footnote-ref-5)
6. Samassa yhteydessä MedCOI-järjestelmä välitti tietoa tuberkuloosin diagnosoimisesta. [↑](#footnote-ref-6)
7. EUAA / MedCOI / International SOS 11.1.2023. [↑](#footnote-ref-7)
8. Terveyskirjasto 8.11.2021. [↑](#footnote-ref-8)
9. EUAA / MedCOI / International SOS 11.1.2023. [↑](#footnote-ref-9)
10. Muhimbili National Hospital -sairaalassa on saatavana lisäksi seuraavia, tuberkuloosiin tarkoitettuja vaikuttavia lääkeaineita: etambutoli, isoniatsidi, rifampisiini ja pyratsinamidi. Lisäksi saatavilla on isoniatsidi-rifampisiini -yhdistelmälääkettä ja kaikkia edellä mainittua neljää vaikuttavaa ainetta sisältävää yhdistelmälääkettä esim. Forecox -nimellä. Lähde: EUAA / MedCOI / International SOS 11.1.2023. [↑](#footnote-ref-10)
11. WHO [päiväämätön]. [↑](#footnote-ref-11)
12. WHO kuvailee kattavan terveydenhuollon olevan kaikille saatavilla olevaa terveydenhuoltoa ilman, että henkilö joutuu taloudellisiin vaikeuksiin: Lähde: WHO 2010, s. x. [↑](#footnote-ref-12)
13. WHO 2022, s. 6. [↑](#footnote-ref-13)
14. WHO 2022, s. 23 [taulukko]. [↑](#footnote-ref-14)
15. CIA World Factbook 17.1.2023. [↑](#footnote-ref-15)
16. CIA World Factbook 12.1.2023. <https://www.cia.gov/the-world-factbook/countries/finland/#economy> (käyty 19.1.2023). [↑](#footnote-ref-16)
17. WHO / GHO [päiväämätön]. [↑](#footnote-ref-17)
18. Bertelsmann Stiftung 23.2.2022, s. 7, 19. [↑](#footnote-ref-18)
19. WHO 2022, s. 4. [↑](#footnote-ref-19)
20. CIA World Factbook 17.1.2023. [↑](#footnote-ref-20)
21. CIA World Factbook 12.1.2023. <https://www.cia.gov/the-world-factbook/countries/finland/#economy> (käyty 19.1.2023). [↑](#footnote-ref-21)
22. Bertelsmann Stiftung 23.2.2022, s. 25-26. [↑](#footnote-ref-22)
23. Bertelsmann Stiftung 23.2.2022, s. 25. [↑](#footnote-ref-23)
24. National Health Insurance Fund [päiväämätön]. [↑](#footnote-ref-24)
25. vrt. Tansanian väestö oli vuonna 2022 arviolta 63,9 miljoonaa. Lähde: CIA World Factbook 17.1.2023. [↑](#footnote-ref-25)
26. Ministry of Health [päiväämätön]. [↑](#footnote-ref-26)
27. Durizzo et al. 7.8.2022. [↑](#footnote-ref-27)
28. Daily News / Masato 29.9.2022. [↑](#footnote-ref-28)
29. UNHCR 17.11.2020 [kartta]. [↑](#footnote-ref-29)
30. Välimatka kts. esim. Google Maps. [↑](#footnote-ref-30)
31. Välimatka kts. esim. <https://www.distancefromto.net/> (käyty 19.1.2023). [↑](#footnote-ref-31)
32. Daily News / Kumkana 20.1.2023. [↑](#footnote-ref-32)
33. UNHCR 17.11.2020 [kartta]. [↑](#footnote-ref-33)
34. Daily News / Giliard 3.11.2022. [↑](#footnote-ref-34)
35. Lisätietoja Alameda Healtcare Groupista <https://www.alameda-hc.com/> (käyty 19.1.2023). [↑](#footnote-ref-35)
36. Daily News / Mtema 21.10.2022. [↑](#footnote-ref-36)